钦定古今图书集成/理学汇编/学行典/第066卷 > 性理大全 > 《与薛畏斋副使》唐·顺之
## 钦定古今图书集成/理学汇编/学行典/第066卷 > 性理大全 > 《与薛畏斋副使》唐·顺之

兄向所面论，诚是元妙。使恳切下工夫处，或少有疏
陋，或自以从心所欲，可不事检防，此则堕落高明人
病痛窠臼去了，恐不可以上达也，非实际也。《中庸》曰：
“极高明而道中庸。”是以先儒以为学莫先于义利之
辨。今人说义利处太粗浅，与说辨义利处太容易了，
所以工夫不著实吃紧，自声色货利种种病根，以至
于有意为善，皆利也。自辞受取予之节，以至于“行一
不义、杀一不辜，而得天下勿为”，皆义也。然人此心至
神，本无染著，惟对境处斩截洁净，不使一毫牵扯与
一毫潜伏，则本体流行，乃是合下了当。弟愿以此终
身而从事焉，兄得无以为固滞之见乎？